בסיום האירוע Double or Nothing, ג'ון מוקסלי הגיח לפתע מהקהל, מה שבישר על חתימתו של האחרון בארגון, ותקף את ג'ריקו ואומגה. אומגה השיב מלחמה כאשר השניים התקוטטו ביניהם באזור רמפת הכניסה לאולם, שם מוקסלי ביצע על אומגה את מהלך ה-Standing Fireman's Carry Takeover, וכך האירוע הסתיים. אז, קרב בין אומגה למוקסלי נקבע לאירוע All Out. באירוע Fyter Fest, אומגה תקף את מוקסלי לאחר הקרב של האחרון, כשאומגה הוא זה שיצא עם ידו על העליונה. לעומת זאת, ב-23 באוגוסט, מוקסלי הוכרח לוותר על השתתפותו באירוע לאחר שאיבחנו אצלו זיהום במרפק, והוא נאלץ לעבור ניתוח כדי להסיר זאת. הנהלת AEW הסירה אותו מהקרב בעקבות כך ומינתה את המתאבק פאק כמחליפו לקרב נגד קני אומגה, כשזה הוא קרב הבכורה של פאק ב-AEW.
במופע המקדים לאירוע Fyter Fest, בסט פרנדס (צ'אק טיילור וטרנט בארטה) ניצחו את SoCal Uncensored (פרנקי קאזריאן וסקורפיו סקיי) ופרייבט פארטי (אייזיאה קאסידי ומארק קוון) בקרב זוגות משולש, בעוד שבאירוע Fight for the Fallen, הדארק אורדר (איוול אונו וסטו גרייסון) ניצחו את אנחליקו וג'ק אוואנס ואת ילד הג'ונגל ולוצ'סאורוס (עם מרקו סטאנט) בקרב זוגות משולש. בעקבות הניצחונות של הזוגות, בסט פרנדס והדארק אורדר העפילו לקרב ביניהם שבו המנצחים ישיגו כרטיס חופשי לסיבוב הראשון של הטורניר על אליפות הזוגות של AEW.
באירוע Rey de Reyes של הארגון המקסיקני AAA, שנערך ב-16 במרץ, היאנג באקס (מאט ג'קסון וניק ג'קסון) ניצחו את הלוצ'ה בראדרס (פנטגון ג'וניור וריי פיניקס) והפכו לאלופי הזוגות העולמיים של AAA. היאנג באקס הגנו בהצלחה על חגורות האליפות בקרב החוזר נגד הלוצ'ה בראדרס באירוע Double or Nothing. בחודש יוני, הלוצ'ה בראדרס זכו בחגורות אליפות אלו באירוע Verano de Escándalo של הארגון AAA. לאחר הקרב של הלוצ'ה בראדרס באירוע Fight for the Fallen, הם איתגרו את היאנג באקס לקרב סולם על חגורות האליפות שלהם באירוע All Out, אתגר שהיאנג באקס נענו בחיוב.
לאחר שבאירוע Fyter Fest, הקרב של קודי נגד דארבי אלין הסתיים בתיקו עקב חריגה מגבולות הזמן המוקצב, שון ספירס הופיע ותקף את קודי בעזרת מכת כיסא בלתי מוגנת לראשו של רודס, מה שהוביל לחתך עמוק ואיבוד דם רב. בריאיון עם ג'ים רוס, ספירס הסביר שהוא חשב שקודי החשיב אותו כחבר, עד שספירס הרגיש שקודי לא מכבד אותו, לכן תקף אותו. ספירס איתגר את קודי לקרב ביניהם באירוע All Out, שלאחר מכן הפך רשמי.
באירוע Fight for the Fallen, דארבי אלין, ג'ימי האבוק וג'ואי ג'נלה הפסידו ל-MJF, סמי גווארה ושון ספירס. השלושה האשימו אחד את השני בהפסד ותיגרה ביניהם פרצה מאחורי הקלעים. כתוצאה מכך, נקבע קרב משולש ביניהם לאירוע All Out.
בסדרת היוטיוב "The Road to All Out", שנערך ב-7 באוגוסט, נודע שהמופע המקדים לאירוע All Out יכלול את הגרסה הנשית לקרב הקזינו באטל רויאל ובו ישתתפו 21 מתאבקות, כשהמנצחת בקרב תפגוש את המנצחת בקרב בין ריהו להיקארו שידה בקרב אשר יקבע את אלופת הנשים הראשונה של AEW ויתקיים בתוכנית הבכורה של AEW בערוץ TNT ב-2 באוקטובר. תחילה, ניילה רוז, בריט בייקר, אלי, ברנדי רודס, טיאל פייפר, איבליס וג'אז הוכרזו לקרב הקזינו באטל רויאל. ב-20 באוגוסט, נודע שביג סוול וסיידי גיבס תיטולנה גם הן חלק בקרב. שישה ימים לאחר מכן, אווסום קונג הודיעה על השתתפותה בקרב. ב-29 באוגוסט, שאזה מקנזי פורסמה כאחת המשתתפות.
אירוע.
מופע מקדים.
שני קרבות התקיימו במהלך המופע המקדים אשר נודע בשם "The Buy In".
הקרב הראשון של המופע המקדים היה קרב הקזינו באטל רויאל נשים, שבו המנצחת תזכה בהזדמנות להתחרות נגד המנצחת בין ריהו להיקארו שידה בקרב אשר יקבע את אלופת הנשים הראשונה של AEW ויתקיים בתוכנית הבכורה של AEW בערוץ TNT ב-2 באוקטובר. ניילה רוז ניצחה בקרב הקזינו באטל רויאל נשים לאחר שהדיחה אחרונה את בריט בייקר.
בקרב השני, פרייבט פארטי (אייזיאה קאסידי ומארק קוון) התחרו נגד אנחליקו וג'ק אוואנס. פרייבט פארטי ביצעו על אוואנס את מהלך הג'ין וג'וס כדי לנצח בקרב. לאחר הקרב, אנחליקו ואוואנס תקפו את פרייבט פארטי.
קרבות מקדימים.
האירוע עצמו נפתח בקרב שלושה נגד שלושה בין SoCal Uncensored (כריסטופר דניאלס, פרנקי קאזריאן וסקורפיו סקיי) לג'וראסיק אקספרס (ילד הג'ונגל, לוצ'סאורוס ומרקו סטאנט). בסיום, דניאלס וקאזריאן ביצעו על ילד הג'ונגל וסטאנט את מהלך הבסט מלצר אוור ולאחר מכן הצמידו אותם לניצחון.
אז, קני אומגה התחרה נגד פאק. בסיום, פאק הכריח את אומגה להיכנע לאחר שהתעלף בשל מהלך ההכנעה, הברוטלייזר. הכנעה זו הובילה לניצחון של פאק בקרב.
בקרב שבא לאחר מכן, ג'ואי ג'נלה, דארבי אלין וג'ימי האבוק התחרו ביניהם בקרב הארדקור משולש, שבו נותנת החסות הייתה חברת "Cracker Barrel". מוקדם בקרב, ג'נלה ואלין איחדו כוחות, הדביקו את האבוק אל תוך כיסא, הכניסו לפיו נעצים וגם הדביקו את פיו. מאוחר יותר, אלין ניסה לבצע מהלך שבו היה אמור לנחות על האבוק אשר נשכב על מדרגות הזירה עם חבית שהונחה עליו, אך ברגע האחרון, האבוק זז, וכתוצאה מכך גרם לאלין להתרסק על מדרגות הזירה ללא שום תועלת. בסיום, האבוק ביצע על ג'נלה את מהלך ה-Acid Rainmaker, כשאחת החביות הייתה מעורבת במהלך זה, לאחר מכן, האבוק הצמיד את ג'נלה לניצחון.
מאוחר יותר, הדארק אורדר (איוול אונו וסטו גרייסון) ובסט פרנדס (צ'אק טיילור וטרנט בארטה) התחרו בקרב זוגות על ההזדמנות להשיג כרטיס חופשי לסיבוב הראשון של הטורניר על אליפות הזוגות של AEW. אונו וגרייסון ביצעו על בארטה את מהלך ה-Fatality כדי לנצח בקרב. לאחר הקרב, הדארק אורדר תקפו את בסט פרנדס. לפתע, האורות כבו וכאשר הם דלקו בחזרה, המתאבק אורנג' קאסידי הופיע בזירה ונחלץ לעזרתם של בסט פרנדס.
בקרב החמישי, ריהו התחרתה נגד היקארו שידה בקרב שבו המנצחת תתחרה נגד ניילה רוז בקרב אשר יקבע את אלופת הנשים הראשונה של AEW ויתקיים בתוכנית הבכורה של AEW בערוץ TNT ב-2 באוקטובר. סיום הקרב התנהל כך ששידה ביצעה על ריהו הצמדה לספירת שלוש שזיכתה אותה בניצחון בקרב. לאחר הקרב, ניילה רוז הופיעה על רמפת הכניסה לאולם כאשר השתיים ניהלו ביניהם קרב מבטים למשך כמה שניות.
בקרב הבא, קודי (שלווה לקרב על ידי MJF) התחרה נגד שון ספירס (שלווה לקרב על ידי טולי בלנצ'רד). במהלך הקרב, בלנצ'רד ניסה להתערב מספר פעמים. בסופו של דבר, מתאבק העבר ארן אנדרסון יצא אל עבר הזירה, ובזמן שדעתו של השופט הוסחה, הוא ביצע על ספירס את מהלך הספיינבאסטר. בסיום, קודי ביצע על ספירס את מהלך הסיום שלו, הקרוס רודס, ולאחר מכן הצמיד אותו לניצחון.
בקרב הלפני האחרון, הלוצ'ה בראדרס (פנטגון ג'וניור וריי פיניקס) הגנו על אליפות הזוגות העולמית של AAA נגד היאנג באקס (מאט ג'קסון וניק ג'קסון) בקרב סולם. בסיום, פנטגון ופיניקס ביצעו על מאט ג'קסון את מהלכי ה-Fear Factor והדייבינג דאבל פוט סטומפ ולאחר מכן טיפסו במעלה הסולם, הסירו את חגורות האליפות מוו התלייה ורשמו הגנה מוצלחת על התואר. לאחר הקרב, הגיעו שתי דמויות במסיכות אשר תקפו את הלוצ'ה בראדרס והיאנג באקס. השניים חשפו את עצמם, כשהסירו את המסיכות שלהם והם היו לא אחר מאשר סנטנה ואורטיז (הידועים לשעבר בתור ה-Latin American Xchange מהארגון Impact Wrestling). תקיפה זו סימלה את הופעת הבכורה שלהם בארגון.
הקרב המרכזי.
הקרב המרכזי של הערב הפגיש את כריס ג'ריקו ואדם פייג' לקרב אשר קבע את אלוף העולם הראשון של AEW. פייג' ניסה לבצע על ג'ריקו את מהלך השוטינג סטאר פרס על דופן הזירה, אך האחרון הפך זאת וביצע עליו את מהלך הקודברייקר. פייג' ניסה לבצע את מהלך הבאקשוט לריאט, אך שוב פעם נבלם על ידי ג'ריקו, שהפך זאת למהלך הקודברייקר, שלא הספיק לו כדי להשיג הצמדה לספירת שלוש. מנגד, פייג' הצליח לבצע על ג'ריקו את מהלך הסיום שלו, ה-Dead Eye, אך גם ניסיון ההצמדה שלו לא נשא פרי. פייג' ניסה לבצע פעם נוספת את מהלך הבאקשוט לריאט, אך גם הפעם ג'ריקו הצליח להפוך זאת למהלך משלו, כשהפעם זה היה מהלך ה-Judas Effect, אשר הספיק לו כדי לנצח בקרב, וכתוצאה מכך להפוך לאלוף העולם הראשון בתולדות AEW. בעקבות זכייה זו, ג'ריקו הפך למתאבק הראשון שהחזיק באליפות העולם במשקל כבד של WCW, אליפות ה-WWE (שבאותה תקופה הייתה ידועה בתור האליפות הבלתי מעורערת של ה-WWF), אליפות העולם במשקל כבד ובאליפות העולם של AEW.
ביקורות.
כרטיסים ושיעור הקנייה.
האירוע הכיל קהל של 10,500 צופים. לפי העיתונאי של Wrestling Observer Newsletter, דייב מלצר, שיעור הקנייה הראשוני של האירוע בטלוויזיה היה 28,000 לערך. ביחס לאירוע Double or Nothing, לאירוע All Out היה שיעור קנייה טלווזיוני נמוך יותר, שיעור קנייה גבוה יותר ב-B/R Live כמו גם ITV, שבממלכה המאוחדת. לפי הערכותיו של מלצר, 100,000 אנשים שילמו כדי לצפות באירוע.
ביקורת כללית.